**ΕΝΟΤΗΤΑ 2η Διαφορές του προφορικού και του γραπτού λόγου**

|  |  |
| --- | --- |
| **Προφορικός λόγος** | **Γραπτός λόγος** |
| Είναι άμεσος και απροσχεδίαστος, αυθόρμητος, γεμάτος φυσικότητα και ζωντάνια.  | Είναι έμμεσος και προσχεδιασμένος, συχνά τυπικός και απρόσωπος.  |
| Πρόκειται για επικοινωνία πρόσωπο με πρόσωπο στον ίδιο χώρο και την ίδια χρονική στιγμή.  | Πρόκειται για επικοινωνία εξ αποστάσεως κατά την οποία ο πομπός και ο δέκτης δε βρίσκονται στον ίδιο χώρο και δεν ανταλλάσσουν μηνύματα την ίδια χρονική στιγμή.  |
| Διακρίνεται για: α) τη χρήση ελλειπτικών προτάσεων και ανολοκλήρωτων φράσεων.β) την προτίμηση στην παρατακτική σύνδεση των προτάσεων και στο ασύνδετο σχήμα.γ) την προτίμηση στην ενεργητική σύνταξη. δ) το όχι ιδιαίτερα επεξεργασμένο λεξιλόγιο. ε) την όχι ιδιαίτερα φροντισμένη οργάνωση – υπάρχουν ασυνταξίες, επαναλήψεις, παύσεις ….στ) το αναλυτικό ύφος.  | Διακρίνεται για : α) την ακρίβεια και τη σαφήνεια στη διατύπωση – οι προτάσεις έχουν όλους τους απαιτούμενους όρους. β) την προτίμηση στην υποτακτική σύνδεση των προτάσεων. γ) την προτίμηση στην παθητική σύνταξη. δ) το επεξεργασμένο λεξιλόγιο. ε) την οργανωμένη παρουσίαση του μηνύματος. στ) το πυκνό ύφος.  |
| Για τη μετάδοση των μηνυμάτων χρησιμοποιούνται, εκτός από τις λέξεις, και άλλα στοιχεία, όπως χειρονομίες, εκφράσεις του προσώπου, βλέμματα, επιτονισμός (διακύμανση φωνής που δείχνει τη διάθεση του ομιλητή) κλπ., που συμπληρώνουν τα λεγόμενα.  | Για τη μετάδοση των μηνυμάτων χρησιμοποιούνται μόνο οι λέξεις, και οι απαραίτητες συμπληρωματικές σημασίες που διευκρινίζουν – χρωματίζουν το νόημα των κειμένων και περιορίζονται σε όσα δηλώνουν τα σημεία στίξης.  |
| Έχει περιορισμένη διάρκεια (χάνεται γρήγορα και μεταδίδει ορισμένο μήνυμα σε ορισμένο αποδέκτη.  | Έχει απεριόριστη διάρκεια και αποθηκεύει μηνύματα (ιδέες, πληροφορίες κλπ.) που προορίζονται για όλους χωρίς περιορισμούς στο χώρο και στο χρόνο.  |
| Χρησιμοποιείται απ’ όλους, ακόμα και απ’ όσους δε γνωρίζουν γραφή και ανάγνωση.  | Χρησιμοποιείται μόνο απ’ όσους γνωρίζουν γραφή και ανάγνωση.  |
| Κατακτιέται φυσικά (μαθαίνουμε να μιλάμε πριν ακόμα πάμε στο σχολείο).  | Κατακτιέται ύστερα από εκπαίδευση (μαθαίνουμε να γράφουμε και να διαβάζουμε στο σχολείο).  |

**Ο μεικτός λόγος**

Οι διαφορές ανάμεσα στον προφορικό και στον γραπτό λόγο **δεν είναι απόλυτες**. Από την εξέταση διαφόρων συνομιλιών (προφορικός λόγος) και κειμένων (γραπτός λόγος) προκύπτει ότι συχνά τα όρια ανάμεσα στα δύο αυτά είδη είναι δύσκολο να διακριθούν. Αυτό συμβαίνει κυρίως: α) στα κείμενα της ηλεκτρονικής επικοινωνίας (**μηνύματα σε κινητό τηλέφωνο, e-mail, κλπ**.), που συνδυάζουν στοιχεία και από τα δύο είδη γλωσσικής επικοινωνίας. β) στον προσχεδιασμένο προφορικό λόγο (πχ. **ομιλία-διάλεξη**): [λόγος οργανωμένος, πλούσιο λεξιλόγιο, υπάρχει σαφήνεια, ολοκληρωμένες προτάσεις, σωστή σύνταξη] γραπτός λόγος [μακροπερίοδος λόγος, χρησιμοποιούνται χειρονομίες, εκφράσεις προσώπου, επιτονισμός] προφορικός λόγος.

**Ομοιότητες προφορικού – γραπτού λόγου**

1. **Και στα δύο είδη του λόγου βασικές προϋποθέσεις είναι:**
* αυτός που μιλάει ή γράφει (πομπός)
* αυτός που ακούει ή διαβάζει (δέκτης)
* ο σκοπός για τον οποίο μιλάνε ή γράφουν (σκοπός)
* το θέμα για το οποίο μιλάνε ή γράφουν (μήνυμα)
1. **Οι παράγοντες που καθορίζουν τον τρόπο ομιλίας ή γραφής είναι:**
* η σχέση ανάμεσα στον πομπό και το δέκτη (φιλική, τυπική, επαγγελματική)
* ο σκοπός του λόγου ή του κειμένου (το πείραγμα, η παρατήρηση, η ενημέρωση)
* το μέσο επικοινωνίας (κυρίως για το γραπτό λόγο)

**Η παράγραφος**

**Παράγραφος** είναι κάθε ξεχωριστό τμήμα γραπτού κειμένου που αποτελείται από πολλές προτάσεις ή περιόδους και στο οποίο αναπτύσσεται μια σκέψη, άποψη, ιδέα ή πληροφορία, μια πλευρά ενός θέματος

**Κύρια χαρακτηριστικά** Κάθε παράγραφος: α) είναι ένα **ενιαίο κείμενο** με αρχή, ανάπτυξη (μέση) και τέλος β) διαθέτει **αυτονομία**, αφού αναλύει μια πλευρά ενός θέματος, γ) ταυτόχρονα όμως **συνδέεται νοηματικά** με τις προηγούμενες και τις επόμενες παραγράφους που αποτελούν ένα κείμενο.

**Η δομή της παραγράφου** Η παράγραφος είναι ένα κείμενο με συγκεκριμένη δομή, που αποτελείται από τρία μέρη:

|  |  |  |
| --- | --- | --- |
| ΑΡΧΗ | Θεματική πρόταση/περίοδος | **Είναι η πρώτη, η εισαγωγική πρόταση/περίοδος της παραγράφου και σ’ αυτήν παρουσιάζεται (ανακοινώνεται) το θέμα, η κύρια ιδέα της παραγράφου.** Η θεματική πρόταση/περίοδος βρίσκεται συνήθως στην αρχή της παραγράφου, αλλά μπορεί να τοποθετηθεί και σε άλλα σημεία της, ακόμα και στο τέλος. Μπορεί επίσης να μη δηλώνεται σαφώς, αλλά να συμπεραίνεται από το νόημα των άλλων προτάσεων/περιόδων της παραγράφου.  |

|  |  |  |
| --- | --- | --- |
| ΑΝΑΠΤΥΞΗ | Λεπτομέ- ρειες (ή σχόλια) | **Είναι οι προτάσεις/περίοδοι που ακολουθούν τη θεματική πρόταση/περίοδο και περιέχουν τις ιδέες (σκέψεις, συλλογισμούς) που την αναλύουν και την επεξηγούν (αναπτύσσουν δηλαδή το θέμα της παραγράφου)**Οι λεπτομέρειες πρέπει ν’ αναπτύσσουν το θέμα που δίνεται στη θεματική πρόταση χωρίς να ξεφεύγουν από αυτό και να είναι επαρκείς, ώστε το θέμα να αναλύεται απ’ όλες τις πλευρές.  |

|  |  |  |
| --- | --- | --- |
| ΤΕΛΟΣ  | Κατακλεί-δα  | **Είναι η τελευταία πρόταση/περίοδος της παραγράφου και αποτελεί το συμπέρασμα στο οποίο καταλήγουμε ύστερα από την ανάλυση που έχει προηγηθεί.** Η κατακλείδα δεν είναι απαραίτητη σε μια παράγραφο, μπορεί δηλαδή και να παραλείπεται.  |

 Κάθε παράγραφος πρέπει να ξεχωρίζει από τις υπόλοιπες παραγράφους ενός κειμένου, γι’ αυτό αφήνουμε περιθώριο στην αρχή της. Αρχίζουμε δηλαδή να τη γράφουμε σε καινούρια γραμμή και με την πρώτη λέξη της λίγο πιο μέσα από τις υπόλοιπες γραμμές του κειμένου.

**Η σύνδεση των παραγράφων**

 Αν και κάθε παράγραφος είναι ένα **ενιαίο κείμενο** με αρχή, ανάπτυξη και τέλος, ταυτόχρονα όμως **συνδέεται νοηματικά** με τις προηγούμενες και τις επόμενες παραγράφους ενός κειμένου. Επίσης, και οι προτάσεις/περίοδοι (οι λεπτομέρειες) σε μια παράγραφο δεν μπαίνουν τυχαία η μία δίπλα στην άλλη, αλλά και αυτές συνδέονται μεταξύ τους για ν’ αναπτύξουν μια ιδέα του κειμένου.

 Η σύνδεση αυτή των προτάσεων μιας παραγράφου, αλλά και των παραγράφων ενός κειμένου μεταξύ τους, γίνεται με λέξεις ή φράσεις που ονομάζονται **συνδετικές** και δηλώνουν:

|  |  |
| --- | --- |
| **α) επεξήγηση** | δηλαδή, πιο συγκεκριμένα, ειδικότερα, με άλλα λόγια, εξηγώντας, αυτό σημαίνει, για να γίνω πιο σαφής κ.α.  |
| **β)** **αντίθεση -εναντίωση** | εξάλλου, εντούτοις, όμως, ενώ, αλλά, αν και, ωστόσο, αντίθετα, παρόλο που, από την άλλη πλευρά κ. α.  |
| **γ) συμπέρασμα**  | επομένως, λοιπόν, άρα, συμπερασματικά, συνεπώς, με αποτέλεσμα, το συμπέρασμα είναι, όπως φαίνεται κ.α |
| **δ) χρονική σειρά**  | μετά, ύστερα, αργότερα, πριν από αυτό, κατόπιν, έπειτα, προηγουμένως, στο μεταξύ, την ίδια στιγμή κ.α |
| **ε) τόπο**  | πάνω, κάτω, αριστερά, δεξιά, ανάμεσα, στη μέση, στο βάθος, στην άκρη, στο κέντρο, πέρα, μακριά κ.α |
| **στ) αιτία**  | επειδή, εφόσον, γιατί, γι' αυτό, μια και, λόγω του ότι, εξαιτίας, αυτό οφείλεται, ο λόγος είναι κ.α |
| **ζ) παράδειγμα**  | παραδείγματος χάρη, λόγου χάρη, για παράδειγμα, όπως κ.α |
| **η) σύγκριση** | παρόμοια, κατά παρόμοιο τρόπο, αντίστοιχα, με τον ίδιο τρόπο, κατ' ανάλογο τρόπο, κάτι ανάλογο συμβαίνει κ.α  |
| **θ) έμφαση** | ιδιαίτερα, μάλιστα, κυρίως, προπάντων, θα θέλαμε να τονίσουμε, αξίζει να υπογραμμιστεί, ιδιαίτερα χαρακτηριστικό είναι ότι κ.α  |
| **ι) προσθήκη**  | επίσης, επιπλέον, επιπροσθέτως, συμπληρωματικά, εκτός από αυτό, ακόμα, εξάλλου κ.α  |
| **ια) απαρίθμηση**  | πρώτον, δεύτερον, τρίτον …, αρχικά, στην αρχή, πρώτα πρώτα, στη συνέχεια, ακολούθως κ.α  |
| **ιβ) όρο / προϋπόθεση**  | αν, με την προϋπόθεση, με τον όρο, με δεδομένο, σ' αυτή την περίπτωση, υπό αυτές τις συνθήκες, στην περίπτωση που, σ' αυτό το πλαίσιο κ.α  |
| **ιγ) βεβαίωση** ή **πιθανότητα**  | βέβαια, ασφαλώς, κατά γενική ομολογία, προφανώς, αναμφίβολα, χωρίς αμφιβολία, είναι γενικά αποδεκτό, όλοι θα συμφωνήσουν ότι, το βέβαιο είναι ότι, είναι αλήθεια ότι, ίσως, μάλλον, πιθανόν, είναι πιθανόν κ.α  |

* με **έμμεση αναφορά** στην προηγούμενη παράγραφο ή περίοδο, η οποία γίνεται :
* με **επανάληψη της τελευταίας ιδέας** της προηγούμενης παραγράφου ή περιόδου
* με **επανάληψη του κεντρικού νοήματος** της προηγούμενης παραγράφου ή περιόδου
* με **επανάληψη λέξης ή φράσης** της προηγούμενης παραγράφου ή περιόδου
* με παράλειψη μιας λέξης ή φράσης της προηγούμενης παραγράφου ή περιόδου

π.χ. Ο καθηγητής μίλησε πολύ αυστηρά στους μαθητές. Προσπάθησε να τους δώσει να καταλάβουν πόσο σοβαρό ήταν το λάθος τους (ενν. ο καθηγητής)

* με **αντικατάσταση** μιας λέξης με **αντωνυμία, επίρρημα** ή με άλλη **συνώνυμη** λέξη

π.χ. **Η μάχη** τελείωσε γρήγορα. **Η συμπλοκή** κράτησε μόλις 3 ώρες